En unge kvinde får sig formentlig en grim forskrækkelse, når hun igen vender hjem til sin ungdomsbolig på Godsbanen 12 i Aalborg. Efter hun har forladt lejligheden lørdag, er der nemlig opstået en brand. Anmeldelsen kom klokken 17:39 fra nogle naboer. Det oplyser indsatslederen fra Nordjyllands Beredskab. - Det ligner, at kvinden har holdt en lille forfest i lejligheden, og så har der formentlig været en person, der har ramt regulatoren på komfuret, så det er blevet tændt, og så er der blevet sat ild til noget papir eller lignende, siger indsatslederen Søren Korsgaard. Ungdomsboligen er ubeboelig Køkkenet i ungdomsboligen er totalt udbrændt, men resten af lejligheden har også taget skade. - Der er sodskader, vandskader og brandskader. Vi blev også nødt til at smadre døren og en rude for at komme derind, så boligen trænger til en kærlig modernisering, siger Søren Korsgaard. Det betyder, at den unge kvinde ikke kan bo i lejligheden på nuværende tidspunkt, og derfor skal hun genhuses for en stund. - Det afhænger af hendes forsikringer, men det er med stor sandsynlighed os, der skal finde et sted, hvor hun kan bo, indtil lejligheden er klar igen, siger Søren Korsgaard. Boligen ligger på første sal, og har en masse boliger over sig. Disse boliger tog dog heldigvis ikke skade og indsatslederen vurderede også, at det ikke var nødvendigt at evakuere overboerne. Beredskabet havde otte mand med på stedet for at slukke branden. Politi, lægevogn og ambulance ankom også, men kørte hurtigt igen, da der ikke var nogen, der var kommet til skade. Beredskabet og politiet har endnu ikke fået kontakt til den unge kvinde, som bor i ungdomsboligen, men de arbejder på det.

Opsummering:
Lørdag eftermiddag udbrød en brand i en ungdomsbolig i Aalborg. Nu er lejligheden ubeboelig.